Juozas Javaitis

Juozas Javaitis (g. 1954 m. spalio 22 d. Emiliavoje, Šakių rajonas) – lietuvių kino ir televizijos režisierius, scenaristas, prodiuseris, Lietuvos muzikos ir teatro akademijos dėstytojas, Vyriausybės kultūros ir meno premijos laureatas.

Biografija 
1961–1973 m. mokėsi Iždagų pradinėje, Šakių vidurinėje, Marijampolės kultūros mokyklose. 1978–1983 m. studijavo Sankt Peterburgo teatro, muzikos ir kinematografijos institute, baigė prof. G. Tovstonogovo dramos režisūros klasę.

1972–1976 m. dirbo su mėgėjų meno kolektyvais Kauno rajono kultūros įstaigose, 1976–1978 m. – aktoriumi Kauno valstybiniame lėlių teatre. 1982–1985 m. Šiaulių dramos teatre režisavo šešis dramos spektaklius (S. Zlotnikovo „Vyras atėjo pas moterį“, G. Solovskio „Skiriama Princesei“, Moljero „Don Žuanas“, A. Liobytės „Meškos trobelė“ ir kt.).

Dirbo prie įvairių kino ir televizijos projektų, sukūrė daugybę dokumentinių filmų, tokių, kaip „Lietuvio namai“ (2010), „Lietuva. 24 valandos“ (2006), „Vyrai turi dainuoti“ (2005), „Česlovo Milošo sugrįžimas“ (1993) ir kt., sukūrė dokumentinę apybraižą „E. Andre parkai Lietuvoje“ (2006).

2011 m. Lietuvoje minint Česlovo Milošo metus J. Javaitis ėmėsi kurti Švietimo ir mokslo ministerijos bei Kultūros ministerijos finansuojamą dviejų dalių dokumentinį filmą „Česlovo Milošo amžius“ (prodiuserė T. Zibolienė) apie lietuvių kilmės Nobelio literatūros premijos laureatą Česlovą Milošą.

Darbas televizijoje 

Juozas Javaitis daug metų darbavosi televizijoje – dirbo vyriausiuoju režisieriumi Baltijos televizijoje (BTV), kūrė laidų ciklus „Nereikalingi“, „Laiko portretai“, „Gyvenimo ratu“, „Lietuvos dvarai“ Lietuvos televizijoje (LTV), „Gyvenimo skonis“ (BTV). J. Javaitis prodiusavo dokumentinius filmus „Viens, du, trys“ (festivalis „Kino pavasaris‘2009“), „Lietuvių kalendorinės šventės“ (2008); „Lietuvių tautinis kostiumas“ (2007).

Prie kitų J. Javaičio darbų yra XIV Baltijos šalių studentų dainų ir šokių šventės „Gaudeamus" Lietuvos programos Rygoje režisūra (2004), Vlado Švedo kamerinės operos „Gėlių mergytė“ pastatymas (2010) ir kt.

Nepaisant to, kad nemažai metų dirbo televizijoje, J. Javaitis visuomet buvo kritiškas televizijos atžvilgiu ir yra sakęs, kad „televizijos meno nekuria“.

Apdovanojimai 

Dukart J. Javaitis yra tapęs Lietuvos radijo ir televizijos komisijos konkurso „Pragiedruliai“ laureatu (2006, 2009), įvairių festivalių žiuri nariu. J. Javaitis yra pelnęs apdovanojimą už geriausią vizualinį filmo sprendimą kino festivalyje Dušanbėje (1989), už autorinių laidų „Teatras“ ciklą režisierius apdovanotas Auksinės bitės prizu (1994), Nacionaliniame televizijų publicistikos konkurse Ad rem J. Javaičio laidų ciklas „Kūrybos metas“ apdovanotas už geriausią režisūrą (1999) bei LR Kultūros ministerijos premija už aktualiausius ir ryškiausius publicistinius kūrinius kultūros temomis.

2009 metais J. Javaitis apdovanotas Lietuvos Respublikos Ministro Pirmininko padėka už darbą Lietuvos tūkstantmečio dainų šventėje.

J. Javaičio prodiusuotas dokumentinis filmas „Dievas sukūrė viską, išskyrus kilimą“ (rež. Mikas Žukauskas, Gintarė Valevičiūtė) 2012 metais laimėjo apdovanojimą Sidabrinė gervė trumpametražio dokumentinio kino filmo kategorijoje.

2012 m. gruodį Juozas Javaitis, kartu su Pranu Morkumi, apdovanoti Lietuvos kinematografininkų sąjungos skiriamu apdovanojimu. „Česlovo Milošo amžiaus“ scenarijaus autoriai įvertinti "už kultūrinę misiją įtaigiai atskleidžiant poeto asmenybę plačiame XX amžiaus istorijos kontekste. "

2016 m. kovą J. Javaitis kartu su televizijos ir kino menininku Donatu Bukliu apdovanotas Vyriausybės kultūros ir meno premija.

Filmografija 

J. Javaičio dokumentinių filmų ir apybraižų sąrašas
 Nieko kito nemoku (E. Nekrošius); dokumentinis filmas, 20 min., 35 mm kino juosta, 1987 m.
 Tebūnie (J. Domarkas); dokumentinis filmas, 30 min., 35 mm kino juosta; apdovanojimas už geriausią vizualinį sprendimą kino festivalyje Dušambėje, 1989 m.
 Jonas Jurašas: nebaigti klavyrai; dokumentinis videofilmas, 30 min., 1990 m.
 Czeslawo Miloszo sugrįžimas; dokumentinis filmas, 30 min., 1993 m.
 Vilniaus barokas (apie barokinę pasaulėjautą); dokumentinis videofilmas, 22 min., 1994 m.
 Paršelio aukojimas (festivalis LIFE); dokumentinis videofilmas, 30 min., 1995 m.
 Nereikalingi (E. Nekrošius, S. Geda, R. Staliliūnaitė) 3 dalių ciklas, 3x30 min., 1994 m.
 Nuotraukos iš seno albumo (J. Kavaliauskas, K. Kymantaitė, O. Knapkytė, L. Kupstaitė), 50 min., 1995 m.
 Saga apie ledo šalį (5 laidų ciklas apie Islandiją), 5x30 min., 1995 m.
 Vasara su Thomu Mannu (tarptautinis teatro projektas Nidoje),55 min., 1995 m.
 Ivjos projektas (Tarptautinis Meno projektas holokausto aukoms atminti), 40 min.
 Observatorija (Tarptautinis Meno projektas Vilniaus Universitete), 2x30 min.
 Skiautinys mano miestui (O. Narbutaitė),42 min.
 Eloiza ir Abeliardas; vaidybinis videofilmas K. Ostrausko pjesės motyvais, I–II; 2 val.15 min.
 Būti žvaigždėmis; vaidybinis muzikinis videoklipų filmas, 45 min.
 E. Nekrošiaus ir R. Tumino spektaklių TV versijos: Mocartas ir Saljeris. Don Chuanas. Maras 1 val.40 min.;
 Vyšnių sodas, 2 val.25 min.
 Kelionė (R. Tuminas), 2x45 min.
 Kartus kūrybos cukrus (K. Smoriginas),45 min.
 Sta-sy-su (St. Eidrigevičius), 40 min.
 Apie Rilkę Dotnuvos vienuolyne, 40 min.
 Daug kelių – daug tiesų (jaunoji teatro menininkų karta),40 min.
 Apversta tikėjimo aritmetika (O. Koršunovas),40 min.
 Duotasis laikas (V. Čibiras, P. Gaidys, M. Karklelis, A. Ragauskaitė), 50 min.
 Nuo teatro iki paukščio (G. Varnas), 45 min.
 Lietuvių desantas Rygos operoje (G. Rinkevičius, I. Milkevičiūtė ir kt.), 40 min.
 Chaimo Soutine dienos, 30 min.
 Hedos Gabler mįslė (J. Onaitytė), 30 min.
 Vytautas Kalinauskas: autoportretai, 30 min.
 Romaino Gary pėdsakais, 30 min.
 Vytautas Kašuba. Būties kelionė, 30 min.
 Vilniaus geto teatras, 40 min.
 Buto: mirties šešėlių šokis, 30 min.
 Moterų dainos (A. Cholina),40 min.
 Kur aš eisiu, kai numirsiu (E. Mikulionytė ir K. Marčiulynas), 30 min.
 Leonardas Želčius. Allegro, Andante, Scherzo, 30 min.
 Ir pavirtęs į viešbutį laikas (Ed. Kelmickas), 30 min.
 Užupio adventas (R. Lileikis ir kt.),30 min.
 Žirmūnai. III aukštas. Upė (S. Parulskis), 30 min.
 Jono Arčikausko saulės sodai, 30 min.
 Vladas Bagdonas. Po jubiliejaus, 30 min.
 Smuikininkas Martynas Švėgžda, 30 min.
 Augustinas Savickas, 30 min.
 Knygų iliustratorius Kęstutis Kasparavičius, 30 min.
 Skriejantis žmogus – 99 (festivalis LIFE), 30 min.
 V. V. Landsbergis. Atsiminimai, esė, nesąmonės, 30 min.
 Mizgirių lobiai,30 min.
 Valdas Navasaitis, 30 min.
 Arūnas Sakauskas, 30 min.
 Homo Ludens Jonavoje, 30 min.
 A. Aleksandravičius: norėčiau jus pasivogti, 30 min.
 Ir šviesa jų mums tešviečia (J. Avyžius, V. Blėdis, K. Kymantaitė ir kt. išėjusieji), 30 min.
 Išprotėjęs Princas Borisas Juchananovas, 30 min. Choras Jauna Muzika, 30 min.
 Baraban I Mirovaja Kultura (V. Tarasovas), 2X30 min.
 Krikščionybė Lietuvos mene, 30 min.
 Oskaro Koršunovo teatras, 30 min.
 Šarlotės (aktoriaus vidutinybės tema), 30 min.
 Siela šokio erdvėje (A. Cholina), 30 min.
 Gyvent neprotinga svaja (Keistuolių teatras), 30 min.
 Teatro virusas (Klaipėdos universiteto teatras), 30 min.
 Pagarba laiko ženklams (arch. O.Buklienė), 30 min.
 Delnuose yra žmogaus siela (rež. G. Mackevičius), 30 min.
 Ir laivas plaukia (Nacionalinio dramos teatro 60-metis), 50 min.
 Godelių menininkai (R. ir Just. Jonušai), 30 min.
 Nekrošius ir jo Šekspyras, 30 min.
 Mirtis – gyvenimo durys (M. Valančius), 50 min.
 Algirdas Latėnas, 30 min.
 Moteris, kuri myli (etnografė O. Drobelienė), 30 min.
 Dešimtmečiai ir akimirkos (Kauno dramos teatro 80-metis), 40 min.
 Iš tylių kino juostų (Kauno dramos teatro aktoriai), 30 min.
 Akis ir ašara (J. Brodskis ir Venecija), 30 min.
 Jurijus Smoriginas ir jo Vilniaus baletas, 30 min.
 Dalia, aš tavęs nemyliu (D. Ibelhauptaitė), 30 min.
 Hamletas Elsinoro pilyje (E. Nekrošius), 30 min.
 Tolima šalis (G. Varnas), 30 min.
 Jautresnis negu reikia (J. Grušas), 30 min.
 Lelijos baltos, lelijos juodos (V. Lingys), 30 min.
 Kurti draudžiama (apie restauratorius), 30 min.
 Tarp juoko ir ašarų (F. Latėnas), 30 min.
 Irena Kriauzaitė: apie puikybę, meilę ir mirtį, 30 min.
 Ginkluota sraigė (S. Mykolaitis), 30 min.
 Visata teka tavyje, I–II (O. Milašius), 2x30 min.
 Edwino Geisto sugrįžimas, 30 min.
 Česlovo Milošo amžius; dokumentinis filmas (scenarijaus autoriai J. Javaitis, P. Morkus), 156 min, 2011.

Nuorodos 
 J. Javaičio biografija
 Apie J. Javaičio sukurtą filmą „Česlovo Milošo amžius“

Išnašos 

Lietuvos režisieriai